b'\n_START_ARTICLE_\nH\xc3\xa4m\xc3\xa4h\xc3\xa4kkimies\n_START_SECTION_\nTulkinnat, teemat ja niiden tausta\n_START_PARAGRAPH_\nH\xc3\xa4m\xc3\xa4h\xc3\xa4kkimiehen hahmo on moniulotteinen. Tarinat eiv\xc3\xa4t keskity ainoastaan sankarin ja vastustajien v\xc3\xa4kivaltaisiin edesottamuksiin, vaan H\xc3\xa4m\xc3\xa4h\xc3\xa4kkimiehen yksityisel\xc3\xa4m\xc3\xa4 ja arki ovat erottamaton osa tarinoita. H\xc3\xa4m\xc3\xa4h\xc3\xa4kkimies aloitti uransa hyvin nuorena, jonka vuoksi alkuaikojen H\xc3\xa4m\xc3\xa4h\xc3\xa4kkimies-tarinoissa n\xc3\xa4hd\xc3\xa4\xc3\xa4n teini-ik\xc3\xa4isen nuoren miehen ongelmia ja sielunmaailmaa, kuten koulukiusaaminen, kiinnostus tytt\xc3\xb6ihin, itsen\xc3\xa4istyminen, kouluel\xc3\xa4m\xc3\xa4, vastuunotto, muiden samanik\xc3\xa4isten hyv\xc3\xa4ksynt\xc3\xa4 ja suhde aikuisiin. Koska Peter Parker on eritt\xc3\xa4in kiintynyt t\xc3\xa4tiins\xc3\xa4 May Parkeriin, on h\xc3\xa4n joutunut pit\xc3\xa4m\xc3\xa4\xc3\xa4n H\xc3\xa4m\xc3\xa4h\xc3\xa4kkimiehen identiteetin salassa t\xc3\xa4lt\xc3\xa4. H\xc3\xa4n on my\xc3\xb6s jatkuvasti huolissaan t\xc3\xa4m\xc3\xa4n taloudellisesta ja terveydellisest\xc3\xa4 hyvinvoinnista. Kaiken t\xc3\xa4m\xc3\xa4n lis\xc3\xa4ksi Peterill\xc3\xa4 on huolenaan valtava vastuuntunto H\xc3\xa4m\xc3\xa4h\xc3\xa4kkimiehen\xc3\xa4. Todistettuaan Ben-set\xc3\xa4ns\xc3\xa4 v\xc3\xa4kivaltaisen kuoleman Peter p\xc3\xa4\xc3\xa4tti, ett\xc3\xa4 ei aio olla sivustakatsojana tilanteissa, joissa kykenee auttamaan muita._NEWLINE_My\xc3\xb6hemm\xc3\xa4ss\xc3\xa4 vaiheessa H\xc3\xa4m\xc3\xa4h\xc3\xa4kkimies-tarinoiden teemaksi tuli my\xc3\xb6s oman vastuun torjuminen, kun Peter Parker pyrki hankkiutumaan eroon H\xc3\xa4m\xc3\xa4h\xc3\xa4kkimiehen voimista ja identiteetist\xc3\xa4. Jokaisella kerralla Peter huomasi, ett\xc3\xa4 yritys v\xc3\xa4ltt\xc3\xa4\xc3\xa4 vastuuta johti usein suurempiin ongelmiin, kuten moraalikriisiin, itsepetokseen ja ongelman pakenemisesta johtuvaan alkuper\xc3\xa4isen ongelman kasvamiseen. T\xc3\xa4st\xc3\xa4 esimerkkin\xc3\xa4 Kuuden k\xc3\xa4den saaga, jossa Peter Parkerin yritt\xc3\xa4ess\xc3\xa4 hankkiutua eroon h\xc3\xa4m\xc3\xa4h\xc3\xa4kkivoimista h\xc3\xa4nen h\xc3\xa4m\xc3\xa4h\xc3\xa4kkim\xc3\xa4iset piirteens\xc3\xa4 lis\xc3\xa4\xc3\xa4ntyiv\xc3\xa4t kuuden k\xc3\xa4den my\xc3\xb6t\xc3\xa4.\n_START_SECTION_\nVoimat ja varusteet\n_START_PARAGRAPH_\nH\xc3\xa4m\xc3\xa4h\xc3\xa4kkimies on ruumiillisilta ominaisuuksiltaan tavallista ihmist\xc3\xa4 moninkertaisesti voimakkaampi, nopeampi ja ketter\xc3\xa4mpi. Alkuper\xc3\xa4inen nosti noin 10 tonnia, ja pystyi hypp\xc3\xa4\xc3\xa4m\xc3\xa4\xc3\xa4n useiden metrien loikkia. H\xc3\xa4nell\xc3\xa4 on yli-inhimilliset refleksit. H\xc3\xa4n kykenee kiipe\xc3\xa4m\xc3\xa4\xc3\xa4n seinill\xc3\xa4 h\xc3\xa4m\xc3\xa4hakin tavoin._NEWLINE_H\xc3\xa4m\xc3\xa4h\xc3\xa4kkimiehen taistelutapoihin kuuluu my\xc3\xb6s samankaltainen psykologinen sodank\xc3\xa4ynti, jota Matkijalintu harrastaa: h\xc3\xa4n pyrkii pilkkaamaan vastustajaansa katkeamattomalla vauhdilla (esimerkiksi \xe2\x80\x9dMitenk\xc3\xb6 l\xc3\xb6ysin teid\xc3\xa4t: katsoin keltaisilta sivuilta kohdasta Isot Tyhm\xc3\xa4t Apinat!\xe2\x80\x9d \xe2\x80\x93 tai \xe2\x80\x9dVoi hyv\xc3\xa4t roistot, \xc3\xa4lk\xc3\xa4\xc3\xa4 nyt suuttuko vaikka otankin aseenne pois!\xe2\x80\x9d) \xe2\x80\x93 ja useimmat vastustajat turhautuvat t\xc3\xa4st\xc3\xa4 ja menett\xc3\xa4v\xc3\xa4t otteen taistelusta harkintakyvyn kadotessa vimmaan: esimerkiksi yliluonnollisen voimakas Titania menetti ensi yhteenottonsa Salattujen Sotien aikana t\xc3\xa4ysin harkintakykyns\xc3\xa4 t\xc3\xa4llaisen pilkanteon johdosta ja H\xc3\xa4m\xc3\xa4h\xc3\xa4kkimies pyyhki h\xc3\xa4nell\xc3\xa4 lattiaa._NEWLINE_H\xc3\xa4m\xc3\xa4h\xc3\xa4kkimiehell\xc3\xa4 on \xe2\x80\x9dh\xc3\xa4m\xc3\xa4h\xc3\xa4kkivaisto\xe2\x80\x9d. Se on er\xc3\xa4\xc3\xa4nlainen kuudes aisti, joka varoittaa h\xc3\xa4nt\xc3\xa4 uhkaavasta vaarasta. Yhdistettyn\xc3\xa4 h\xc3\xa4nen reflekseihins\xc3\xa4 ja ketteryyteens\xc3\xa4 h\xc3\xa4m\xc3\xa4h\xc3\xa4kkivaisto tekee H\xc3\xa4m\xc3\xa4h\xc3\xa4kkimiehest\xc3\xa4 vaikean maalin k\xc3\xa4siaseille. My\xc3\xb6hemmin on osoitettu, ett\xc3\xa4 H\xc3\xa4m\xc3\xa4h\xc3\xa4kkimiehen h\xc3\xa4m\xc3\xa4h\xc3\xa4kkivaistosta voi olla my\xc3\xb6s haittaa, mik\xc3\xa4li pit\xc3\xa4\xc3\xa4 vied\xc3\xa4 samanaikaisesti suojaan useampi kuin yksi henkil\xc3\xb6._NEWLINE_Kuoriainen-niminen superroisto yritti kerran analysoida tallentamiaan H\xc3\xa4m\xc3\xa4h\xc3\xa4kkimiehen taistelukonsteja \xe2\x80\x93 mutta sai todeta karvaasti, ett\xc3\xa4 H\xc3\xa4m\xc3\xa4h\xc3\xa4kkimies ei k\xc3\xa4ytt\xc3\xa4nyt kahta kertaa samaa konstia vaan tuntui s\xc3\xa4velt\xc3\xa4v\xc3\xa4n temput lennossa; t\xc3\xa4m\xc3\xa4h\xc3\xa4n johtui h\xc3\xa4nen vaistostaan, seikka jota Kuoriainen ei koskaan ymm\xc3\xa4rt\xc3\xa4nyt. _NEWLINE_H\xc3\xa4m\xc3\xa4h\xc3\xa4kkivaisto on pelastanut H\xc3\xa4m\xc3\xa4h\xc3\xa4kkimiehen hengen lukemattomia kertoja, mutta jotkut h\xc3\xa4nen vihollisistaan ovat keksineet keinon lamauttaa se. Vihre\xc3\xa4 Mennink\xc3\xa4inen on k\xc3\xa4ytt\xc3\xa4nyt kerran Peter Parkeriin kaasua, joka lamautti h\xc3\xa4m\xc3\xa4h\xc3\xa4kkivaiston. H\xc3\xa4m\xc3\xa4h\xc3\xa4kkivaisto ei kykene tunnistamaan Venomia, ennen kuin H\xc3\xa4m\xc3\xa4h\xc3\xa4kkimies on suoraan heid\xc3\xa4n edess\xc3\xa4\xc3\xa4n. H\xc3\xa4m\xc3\xa4h\xc3\xa4kkivaisto varoittaa vain osittain Carnagesta._NEWLINE_Yliluonnollisilta voimiltaan H\xc3\xa4m\xc3\xa4h\xc3\xa4kkimies kuuluu tunnettujen supersankarien keskiraskaaseen sarjaan. Esimerkiksi Batman on ruumiillisilta avuiltaan H\xc3\xa4m\xc3\xa4h\xc3\xa4kkimiehen rinnalla hyvin inhimillinen; toisaalta vaikkapa Ihmeneloset ovat H\xc3\xa4m\xc3\xa4h\xc3\xa4kkimieheen verrattuna ylivoimaisia \xe2\x80\x93 mittaamattoman vahvoista Hulkista ja Ter\xc3\xa4smiehest\xc3\xa4 puhumattakaan. H\xc3\xa4m\xc3\xa4h\xc3\xa4kkimiehen hahmon kannalta olennaista onkin, miten supervoimia k\xc3\xa4ytet\xc3\xa4\xc3\xa4n, ei se, kuinka paljon niit\xc3\xa4 on. H\xc3\xa4n on esimerkiksi voittanut Hulkin ja kaikki Ihmenelosten j\xc3\xa4senet oveluudellaan, ja taidoillaan.\n_START_SECTION_\nSeittisingot\n_START_PARAGRAPH_\nSeittisingot ovat ranteisiin kiinnitett\xc3\xa4v\xc3\xa4t laitteet, jotka ampuvat ohuita seittis\xc3\xa4ikeit\xc3\xa4 korkeapaineella. Joutuessaan kosketuksiin ilman kanssa t\xc3\xa4m\xc3\xa4 hieman nailonia muistuttava liuos j\xc3\xa4hmettyy ja muodostaa eritt\xc3\xa4in kest\xc3\xa4v\xc3\xa4n kuidun, joka tarttuu voimakkaasti l\xc3\xa4hes kaikkiin pintoihin. Yhtyess\xc3\xa4\xc3\xa4n happeen seitti menett\xc3\xa4\xc3\xa4 tarttuvuuttaan ja noin 1\xe2\x80\x932 tunnin kuluttua se muuttuu jauheeksi. Koska seittinestett\xc3\xa4 sis\xc3\xa4lt\xc3\xa4v\xc3\xa4t s\xc3\xa4ili\xc3\xb6t ovat t\xc3\xa4ysin ilmatiiviit, eiv\xc3\xa4t seittisinkojen suuttimet p\xc3\xa4\xc3\xa4se tukkeutumaan. _NEWLINE_Seittisinkojen rannekkeet ja seittinestes\xc3\xa4ili\xc3\xb6t ovat mellotettua pronssia, toimintaosat ruostumatonta ter\xc3\xa4st\xc3\xa4 ja synteettist\xc3\xa4 safiiria. Varas\xc3\xa4ili\xc3\xb6it\xc3\xa4 H\xc3\xa4m\xc3\xa4h\xc3\xa4kkimies s\xc3\xa4ilytt\xc3\xa4\xc3\xa4 vy\xc3\xb6ss\xc3\xa4\xc3\xa4n, joka on valmistettu nahasta ja messingist\xc3\xa4, ja johon mahtuu kerrallaan 30 s\xc3\xa4ili\xc3\xb6t\xc3\xa4. _NEWLINE_Itse seittisinkojen laukaisin on sijoitettu l\xc3\xa4helle ranteen sis\xc3\xa4pintaa vahingonlaukausten v\xc3\xa4ltt\xc3\xa4miseksi. Sy\xc3\xb6ksyess\xc3\xa4\xc3\xa4n suuttimen aukoista erilliset seittisuihkut joutuvat keskin\xc3\xa4iseen adheesioon muodostaen monimutkaisia, luonnossa tavattavien h\xc3\xa4m\xc3\xa4h\xc3\xa4kinseittien kaltaisia kuvioita._NEWLINE_H\xc3\xa4m\xc3\xa4h\xc3\xa4kkimiehell\xc3\xa4 on ollut ainakin kahdesti orgaaniset seittisingot. Ensimm\xc3\xa4inen kerta oli, kun h\xc3\xa4nell\xc3\xa4 oli musta symbioottipuku, ja toinen kerta oli, kun h\xc3\xa4n oli Kuningatar-nimisen vastustajan vuoksi muuttunut hetkeksi aikaa valtavaksi oikeaksi h\xc3\xa4m\xc3\xa4h\xc3\xa4kiksi, ja sitten taas takaisin \xe2\x80\x9dihmiseksi\xe2\x80\x9d. H\xc3\xa4n huomasi v\xc3\xa4litt\xc3\xb6m\xc3\xa4sti, ett\xc3\xa4 kykeni nyt tuottamaan itse seitti\xc3\xa4 k\xc3\xa4siss\xc3\xa4 olevien, elokuvan vastaavia muistuttavien orgaanisten seittisinkojen avulla._NEWLINE_Sam Raimin ohjaamassa kolmessa elokuvassa Peterill\xc3\xa4 ei ole ollut alusta astikaan seittisinkoja, vaan h\xc3\xa4nen k\xc3\xa4siss\xc3\xa4\xc3\xa4n ovat h\xc3\xa4m\xc3\xa4h\xc3\xa4kin verkkoa muistuttavat seittikudokset, orgaaniset seittisingot, joista Peter voi ampua seitti\xc3\xa4. Mutta Marc Webbin ohjaamssa elokuvassa The Amazing Spider-Man Peter tekee is\xc3\xa4ns\xc3\xa4 muistiinpanojen perusteella itselleen seittisingot.\n_START_SECTION_\nH\xc3\xa4m\xc3\xa4h\xc3\xa4kkimies-perhe\n_START_PARAGRAPH_\nH\xc3\xa4m\xc3\xa4h\xc3\xa4kkimies-perhett\xc3\xa4 k\xc3\xa4ytet\xc3\xa4\xc3\xa4n lehdist\xc3\xa4, jotka ovat spin-offina tai muulla tavalla olennainen osa H\xc3\xa4m\xc3\xa4h\xc3\xa4kkimies-universumia. H\xc3\xa4m\xc3\xa4h\xc3\xa4kkimies-perheen lehdiss\xc3\xa4 voidaan viitata H\xc3\xa4m\xc3\xa4h\xc3\xa4kkimiehen omiin julkaisuihin, ja ne saattavat usein my\xc3\xb6s vaikuttaa niiden tapahtumiin. _NEWLINE_Kun esimerkiksi Quentin Beck, Mysteerio, kuoli Daredevilin \xe2\x80\x9dGuardian angel\xe2\x80\x9d -tarinassa tehdess\xc3\xa4\xc3\xa4n itsemurhan, oli Quentin Beck kuollut my\xc3\xb6s H\xc3\xa4m\xc3\xa4h\xc3\xa4kkimies-lehdiss\xc3\xa4. Lis\xc3\xa4ksi H\xc3\xa4m\xc3\xa4h\xc3\xa4kkimies-julkaisujen ja muiden H\xc3\xa4m\xc3\xa4h\xc3\xa4kkimies-perheen julkaisujen sivuhahmot saattavat luoda l\xc3\xa4heisemm\xc3\xa4n suhteet kesken\xc3\xa4\xc3\xa4n, kuten esimerkiksi k\xc3\xa4vi kun H\xc3\xa4m\xc3\xa4h\xc3\xa4kkimies-lehdist\xc3\xa4 Harry Osbornin entisen vaimon, Liz Allenin, ja Daredevil julkaisuista tutuksi tulleen Foggy Nelsonin v\xc3\xa4lille kehittyi parisuhde. Suhteen etenemist\xc3\xa4\xc3\xa4n seurattiin kummankin hahmon lehdiss\xc3\xa4 aina eroon asti._NEWLINE_Vaikka H\xc3\xa4m\xc3\xa4h\xc3\xa4kkimies-perheen lehtien tapahtumat muodostavat yhteisen kokonaisuuden, on se silti osa Marvel-universumia, johon kuuluu mm. Rautamies, Thor, Mutantti, Kapteeni Amerikka, Hulk, Aaveajaja ja Kostajat._NEWLINE_H\xc3\xa4m\xc3\xa4h\xc3\xa4kkimies-perhe on Marvelin vastine Batman-perheelle. H\xc3\xa4m\xc3\xa4h\xc3\xa4kkimies-perheell\xc3\xa4 oli hetken Amerikassa my\xc3\xb6s oma siihen keskittyv\xc3\xa4 lehti The Amazing Spider-man Family. H\xc3\xa4m\xc3\xa4h\xc3\xa4kkimies perheen j\xc3\xa4senet seikkailevat kaikki p\xc3\xa4\xc3\xa4asiassa New Yorkissa ja useimmat my\xc3\xb6s asuvat siell\xc3\xa4.\n_START_SECTION_\nVarhainen el\xc3\xa4m\xc3\xa4\n_START_PARAGRAPH_\nPeter Benjamin Parkerin is\xc3\xa4 Richard ja \xc3\xa4iti Mary Parker olivat YPKVV:n agentteja, jotka menehtyiv\xc3\xa4t lento-onnettomuudessa suorittaessaan superroisto Punakalloon liittynytt\xc3\xa4 teht\xc3\xa4v\xc3\xa4\xc3\xa4. Orvoksi j\xc3\xa4\xc3\xa4nyt Peter j\xc3\xa4i t\xc3\xa4m\xc3\xa4n j\xc3\xa4lkeen varttumaan t\xc3\xa4tins\xc3\xa4 ja set\xc3\xa4ns\xc3\xa4 May ja Ben Parkerin huomaan New York Cityn Queensiin. Vanha pari rakasti Peteri\xc3\xa4, joka ei kuitenkaan ollut suosittu ik\xc3\xa4tovereidensa keskuudessa. H\xc3\xa4n oli usein suositumpien ik\xc3\xa4tovereiden, kuten Flash Thompsonin, vitsien ja kiusaamisen kohteena. Peter kasvoi muun muassa sarjakuvien, valokuvaamisen ja kemian harrastamisen parissa varsin yksin\xc3\xa4iseksi, mutta poikkeuksellisen \xc3\xa4lykk\xc3\xa4\xc3\xa4ksi teiniksi, jonka osaaminen ilmeni erityisesti tieteiss\xc3\xa4._NEWLINE_Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Peter meni tieden\xc3\xa4yttelyyn, jossa h\xc3\xa4nt\xc3\xa4 puri radioaktiivinen h\xc3\xa4m\xc3\xa4h\xc3\xa4kki. Peter tajusi saaneensa h\xc3\xa4m\xc3\xa4h\xc3\xa4kkien kykyj\xc3\xa4 muistuttavat voimat, joihin kuului sein\xc3\xa4kiipeily, yli-inhimilliset fyysiset voimat, nopeus ja ketteryys, sek\xc3\xa4 vaarasta varoittava h\xc3\xa4m\xc3\xa4h\xc3\xa4kkivaisto._NEWLINE_Peter p\xc3\xa4\xc3\xa4tti heti l\xc3\xa4hte\xc3\xa4 hankkimaan mainetta ja kunniaa voimillaan, tarkoituksenaan voittaa Murskaaja Hogan painiottelussa. Tuolloin Peter viel\xc3\xa4 k\xc3\xa4ytti amat\xc3\xb6\xc3\xb6rim\xc3\xa4isemp\xc3\xa4\xc3\xa4 asua, joka ei muistuttanut paljonkaan H\xc3\xa4m\xc3\xa4h\xc3\xa4kkimiehen nykyist\xc3\xa4 asua. Voitettuaan ottelun, h\xc3\xa4n sai kutsun omaan televisiosarjaan naamioituna sankarina. Peter kehitti ohjelmaa varten nimen, puvun ja seittisingot. Peter saavutti nopeasti haluamansa julkisuuden, mutta er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 esiinnytty\xc3\xa4\xc3\xa4n ohjelmassa kassan varastanut murtovaras muutti h\xc3\xa4nen el\xc3\xa4m\xc3\xa4ns\xc3\xa4. Peter antoi murtovarkaan juosta ohitseen yritt\xc3\xa4m\xc3\xa4tt\xc3\xa4 pys\xc3\xa4ytt\xc3\xa4\xc3\xa4 t\xc3\xa4t\xc3\xa4, vastaten raivostuneelle poliisille, ettei murtovaras ole h\xc3\xa4nen ongelmansa. H\xc3\xa4n sai kuitenkin my\xc3\xb6hemmin katua laiminly\xc3\xb6nti\xc3\xa4ns\xc3\xa4 huomattuaan, ett\xc3\xa4 sama murtovaras oli my\xc3\xb6hemmin tappanut h\xc3\xa4nen Ben-set\xc3\xa4ns\xc3\xa4, ainoan is\xc3\xa4hahmonsa._NEWLINE_Tajuttuaan aiheuttaneensa set\xc3\xa4ns\xc3\xa4 kuoleman, syyllisyydentuntoinen Peter p\xc3\xa4\xc3\xa4tti omistaa el\xc3\xa4m\xc3\xa4ns\xc3\xa4 taistelulle rikollisuutta vastaan. Nyt h\xc3\xa4n viimein ymm\xc3\xa4rsi set\xc3\xa4ns\xc3\xa4 k\xc3\xa4ytt\xc3\xa4m\xc3\xa4n lausahduksen \xe2\x80\x9dSuuri voima tuo mukanaan suuren vastuun\xe2\x80\x9d, ja on tuosta p\xc3\xa4iv\xc3\xa4st\xc3\xa4 l\xc3\xa4htien pit\xc3\xa4nyt sit\xc3\xa4 eteenp\xc3\xa4in viev\xc3\xa4n\xc3\xa4 voimanaan._NEWLINE_H\xc3\xa4m\xc3\xa4h\xc3\xa4kkimiehen ensimm\xc3\xa4inen uroty\xc3\xb6 tapahtui, kun h\xc3\xa4n pelasti J. Jonah Jamesonin astronauttipojan, John Jamesonin, t\xc3\xa4m\xc3\xa4n sy\xc3\xb6ksyess\xc3\xa4 raketillaan kohti maata. H\xc3\xa4m\xc3\xa4h\xc3\xa4kkimiehen ensimm\xc3\xa4inen uroty\xc3\xb6 sai paljon julkisuutta, ja p\xc3\xa4\xc3\xa4si kaikkiin sanomalehtiin. T\xc3\xa4st\xc3\xa4 l\xc3\xa4htien J. Jonah Jameson on vihannut H\xc3\xa4m\xc3\xa4h\xc3\xa4kkimiest\xc3\xa4, joka sai enemm\xc3\xa4n julkisuutta ja kunniaa kuin h\xc3\xa4nen avaruusmatkalla ollut poikansa._NEWLINE_Peter Parker jatkoi kaikesta huolimatta opiskelua Midtownin lukiossa. H\xc3\xa4m\xc3\xa4h\xc3\xa4kkimiehen ensimm\xc3\xa4inen kohtaaminen muiden supersankarien kanssa tapahtui, kun h\xc3\xa4n l\xc3\xa4hti rahanpuutteessa hakemaan t\xc3\xb6it\xc3\xa4 Ihmeneloset -sankariryhm\xc3\xa4lt\xc3\xa4. Ihmeneloset kuitenkin kertoivat, etteiv\xc3\xa4t he saa palkkaa sankarit\xc3\xb6ist\xc3\xa4\xc3\xa4n. H\xc3\xa4m\xc3\xa4h\xc3\xa4kkimies jatkoi kuitenkin tiivist\xc3\xa4 suhdettaan Ihmenelosiin \xe2\x80\x93 yhdest\xc3\xa4 ryhm\xc3\xa4n j\xc3\xa4senest\xc3\xa4 Liekist\xc3\xa4 on tullut vuosien varrella H\xc3\xa4m\xc3\xa4h\xc3\xa4kkimiehen paras supervoimainen yst\xc3\xa4v\xc3\xa4 ja leikkimielinen kilpailija._NEWLINE_H\xc3\xa4m\xc3\xa4h\xc3\xa4kkimiehen ensimm\xc3\xa4inen kohtaama vastustaja oli Kameleontti, joka yritti H\xc3\xa4m\xc3\xa4h\xc3\xa4kkimieheksi naamioituneena ry\xc3\xb6st\xc3\xa4\xc3\xa4 pankin. H\xc3\xa4m\xc3\xa4h\xc3\xa4kkimiehen onnistui kuitenkin oveluudellaan p\xc3\xa4ihitt\xc3\xa4\xc3\xa4 h\xc3\xa4net._NEWLINE_Ben-sed\xc3\xa4n kuolemasta asti May-t\xc3\xa4ti ja Peter olivat k\xc3\xa4rsineet vakavista rahaongelmista, joten Peter tarvitsi kipe\xc3\xa4sti ty\xc3\xb6t\xc3\xa4. Peter sai kuulla, ett\xc3\xa4 H\xc3\xa4m\xc3\xa4h\xc3\xa4kkimiest\xc3\xa4 vihaava Daily Buglen omistaja J. Jonah Jameson tarjosi rahaa kuvista talojen katoilla terrorisoivasta Korppikotkasta. Peter otti ty\xc3\xb6n, koska uskoi H\xc3\xa4m\xc3\xa4h\xc3\xa4kkimiehen\xc3\xa4 saavansa kuvat helposti. Pienien vaikeuksien j\xc3\xa4lkeen h\xc3\xa4n lopulta voitti Korppikotkan, ja sai haluamansa kuvat. Samoihin aikoihin H\xc3\xa4m\xc3\xa4h\xc3\xa4kkimies kohtasi my\xc3\xb6s ensimm\xc3\xa4ist\xc3\xa4 kertaa Tinurin, jonka oli palkannut Mysteerio._NEWLINE_Kohdattuaan n\xc3\xa4m\xc3\xa4 haasteet oli H\xc3\xa4m\xc3\xa4h\xc3\xa4kkimiehen ura supersankarina alkanut. H\xc3\xa4n ei ollut kuitenkaan kertaakaan kohdannut viel\xc3\xa4 yht\xc3\xa4 voimakasta superroistoa kuin Tohtori Mustekala. T\xc3\xa4m\xc3\xa4n vuoksi Tohtori Mustekala saikin H\xc3\xa4m\xc3\xa4h\xc3\xa4kkimiehen helposti p\xc3\xa4ihitetty\xc3\xa4. J\xc3\xa4rkyttyneen\xc3\xa4 valtavasta tappiosta, Peter aikoi lopettaa H\xc3\xa4m\xc3\xa4h\xc3\xa4kkimiehen uran. Ihmenelosten Liekin pit\xc3\xa4m\xc3\xa4 puhe kuitenkin sai Peterin k\xc3\xa4sitt\xc3\xa4m\xc3\xa4\xc3\xa4n, ettei h\xc3\xa4nen tulisi luovuttaa. Peter otti H\xc3\xa4m\xc3\xa4h\xc3\xa4kkimiehen pukunsa ja l\xc3\xa4hti taistelemaan Tohtori Mustekalaa vastaan, lopulta voittaen t\xc3\xa4m\xc3\xa4n. T\xc3\xa4st\xc3\xa4 hetkest\xc3\xa4 l\xc3\xa4htien ovat H\xc3\xa4m\xc3\xa4h\xc3\xa4kkimies ja Tohtori Mustekala k\xc3\xa4yneet loputonta taistoaan, jonka ainoa syy on Tohtori Mustekalan uteliaisuus ja haasteiden sek\xc3\xa4 j\xc3\xa4nnityksen etsiminen. Vastustajat ovat aina t\xc3\xa4st\xc3\xa4 kyseisest\xc3\xa4 p\xc3\xa4iv\xc3\xa4st\xc3\xa4 l\xc3\xa4htien kunnioittaneet toisiaan erilaisista syist\xc3\xa4._NEWLINE_Peterin ensimm\xc3\xa4inen seurustelusuhde alkoi J. Jonah Jamesonin sihteerin, Betty Brantin kanssa. Samalla h\xc3\xa4n sai koulunsa suosituimman oppilaan, Flash Thompsonin, tytt\xc3\xb6yst\xc3\xa4v\xc3\xa4n kiinnitt\xc3\xa4m\xc3\xa4\xc3\xa4n h\xc3\xa4neen huomiota. Samoihin aikoihin H\xc3\xa4m\xc3\xa4h\xc3\xa4kkimies ehti kohdata Hiekkamiehen ja Tohtori Doomin. H\xc3\xa4m\xc3\xa4h\xc3\xa4kkimies Curt Connorsiin ja t\xc3\xa4m\xc3\xa4n perheeseen, kun Curt Connorsin muuttui Liskoksi ja kidnappasi oman poikansa. H\xc3\xa4m\xc3\xa4h\xc3\xa4kkimies pelasti tilanteen, ja siit\xc3\xa4 l\xc3\xa4htien ovat Curt Conners ja H\xc3\xa4m\xc3\xa4h\xc3\xa4kkimies olleet hyvi\xc3\xa4 yst\xc3\xa4vi\xc3\xa4. _NEWLINE_S\xc3\xa4hk\xc3\xb6isen superkonna Elektron ilmaantuessa New Yorkiin, J. Jonah Jameson v\xc3\xa4itti h\xc3\xa4nt\xc3\xa4 naamioituneeksi H\xc3\xa4m\xc3\xa4h\xc3\xa4kkimieheksi. Lopulta kuitenkin l\xc3\xb6ytyi todisteita, ett\xc3\xa4 n\xc3\xa4m\xc3\xa4 ovat kaksi eri henkil\xc3\xb6\xc3\xa4, heid\xc3\xa4n kamppaillessa toisiaan vastaan julkisella paikalla. Ennen kuin H\xc3\xa4m\xc3\xa4h\xc3\xa4kkimies aloitti opiskelunsa yliopistossa, h\xc3\xa4n kohtasi Suostuttelijat , h\xc3\xa4nen henkil\xc3\xb6llisyytens\xc3\xa4 paljastui Tohtori Mustekalalle  ja h\xc3\xa4n kohtasi Mysteerion.\n_START_SECTION_\nVaihtoehtoiset versiot\n_START_PARAGRAPH_\nAlkuper\xc3\xa4isen niin sanotun mainstream universumin inkarnaationsa lis\xc3\xa4ksi H\xc3\xa4m\xc3\xa4h\xc3\xa4kkimiehest\xc3\xa4 on ollut useita eri muita tulkintoja ja eri universumin versioita niin Marvel Comicsin itsens\xc3\xa4 tuottamana, kuin my\xc3\xb6s muiden tekij\xc3\xb6iden tuottamia. N\xc3\xa4m\xc3\xa4 versiot esiintyv\xc3\xa4t eri universumissa kuin itse varsinainen H\xc3\xa4m\xc3\xa4h\xc3\xa4kkimies. Ne saattavat olla vaihtoehtoisesta tulevaisuudesta tai kokonaan eri maailmasta.\n_START_SECTION_\nUltimate-universumi\n_START_PARAGRAPH_\nUltimate H\xc3\xa4m\xc3\xa4h\xc3\xa4kkimies on modernisoitu versio teini-ik\xc3\xa4isen Peter Parkerin tarinasta, joka alkaa aivan alusta hetkist\xc3\xa4 ennen h\xc3\xa4m\xc3\xa4h\xc3\xa4kin puremaa ja sen j\xc3\xa4lkeen. T\xc3\xa4m\xc3\xa4 Brian Michael Bendisin kirjoittama tulkinta keskittyy t\xc3\xa4ysin H\xc3\xa4m\xc3\xa4h\xc3\xa4kkimiehen teini-ik\xc3\xa4\xc3\xa4n. Sen teemoina ovat niin ep\xc3\xa4r\xc3\xb6innit, vastuunkantaminen, l\xc3\xa4heisen kaipuu, aikuisten maailman julmuus ja erilaisuus. Ultimate version alkuper\xc3\xa4inen tarkoitus oli saada nuoret lukijat helpommin mukaan H\xc3\xa4m\xc3\xa4h\xc3\xa4kkimies lehtien pariin ilman jatkumon tai liian aikuismaisten teemojen taakkaa. Sarjassa hahmojen luonteet ja visuaalinen ilme eroavat paikoin suunnattomasti kuten my\xc3\xb6s juonikuviot. Esimerkiksi Vihre\xc3\xa4 Mennink\xc3\xa4inen ja Tohtori Mustekala saivat voimansa samasta aineesta josta H\xc3\xa4m\xc3\xa4h\xc3\xa4kkimies, ja heihin keskityt\xc3\xa4\xc3\xa4n enemm\xc3\xa4n. Lis\xc3\xa4ksi Vihre\xc3\xa4n Mennink\xc3\xa4isen ulkon\xc3\xa4k\xc3\xb6 on Vihre\xc3\xa4n\xc3\xa4 Mennink\xc3\xa4isen\xc3\xa4 enemm\xc3\xa4n ep\xc3\xa4inhimillisempi ja hirvi\xc3\xb6m\xc3\xa4isempi. Vuonna 2009 Marvel aloitti uuden Ultimate Spider-Man-sarjan, jonka H\xc3\xa4m\xc3\xa4h\xc3\xa4kkimiehen henkil\xc3\xb6llisyys ja taustat eiv\xc3\xa4t ole viel\xc3\xa4 paljastuneet.\n_START_SECTION_\nMC2-universumi\n_START_PARAGRAPH_\nMC2-universumissa Peter Parker on sivuhahmona p\xc3\xa4\xc3\xa4henkil\xc3\xb6n\xc3\xa4 olemisen sijaan. T\xc3\xa4ss\xc3\xa4 aikalinjassa Peter Parker on menett\xc3\xa4nyt jalkansa Vihre\xc3\xa4\xc3\xa4 Mennink\xc3\xa4ist\xc3\xa4 vastaan taistellessaan, mutta samalla Vihre\xc3\xa4 Mennink\xc3\xa4inen kuolee. Peter Parkerin ja Mary Janen tyt\xc3\xa4r May paljastuu olevan elossa (alun perin May kuoli Vihre\xc3\xa4n Mennink\xc3\xa4isen tappamana), ja Peter p\xc3\xa4\xc3\xa4tt\xc3\xa4\xc3\xa4 el\xc3\xa4\xc3\xa4 perhe-el\xc3\xa4m\xc3\xa4\xc3\xa4 j\xc3\xa4tt\xc3\xa4en H\xc3\xa4m\xc3\xa4h\xc3\xa4kkimiehen uran taakse. Vuosien p\xc3\xa4\xc3\xa4st\xc3\xa4 h\xc3\xa4n liittyy New York Cityn poliisin labraan. Pelastettuaan is\xc3\xa4ns\xc3\xa4 Normie Osbornin (Harry Osbornin poika) k\xc3\xa4sist\xc3\xa4, Peterin tyt\xc3\xa4r, May \xe2\x80\x9dMayday\xe2\x80\x9d Parker ottaa itselleen H\xc3\xa4m\xc3\xa4h\xc3\xa4kkityt\xc3\xb6n identiteetin ja Ben Reillyn k\xc3\xa4ytt\xc3\xa4m\xc3\xa4n H\xc3\xa4m\xc3\xa4h\xc3\xa4kkimies asun, aikeinaan jatkaa is\xc3\xa4ns\xc3\xa4 uraa. T\xc3\xa4m\xc3\xa4 versio H\xc3\xa4m\xc3\xa4h\xc3\xa4kkimiehest\xc3\xa4 siis k\xc3\xa4sitt\xc3\xa4\xc3\xa4 teinityt\xc3\xb6n el\xc3\xa4m\xc3\xa4\xc3\xa4, toisin kuin muut versiot, jotka k\xc3\xa4sitt\xc3\xa4v\xc3\xa4t joko aikuisen miehen el\xc3\xa4m\xc3\xa4\xc3\xa4 tai teinipojan el\xc3\xa4m\xc3\xa4\xc3\xa4.\n_START_SECTION_\n2099-universumi\n_START_PARAGRAPH_\n2099-universumi sijoittuu kauas tulevaisuuteen, jossa  Miguel O\xe2\x80\x99Hara on ottanut H\xc3\xa4m\xc3\xa4h\xc3\xa4kkimiehen roolin.\n_START_SECTION_\n2211-universumi\n_START_PARAGRAPH_\n2211-vuoden H\xc3\xa4m\xc3\xa4h\xc3\xa4kkimies eli tri. Max Borne esiintyi ensimm\xc3\xa4isen kerran yhden lehden Spider-Man/Spider-Man 2099 tarinassa. H\xc3\xa4nen tytt\xc3\xa4rens\xc3\xa4 Robin on M\xc3\xb6rk\xc3\xb6 2211. H\xc3\xa4n kuoli my\xc3\xb6hemmin 2211 Kameleontin k\xc3\xa4sist\xc3\xa4.\n_START_SECTION_\n1602-universumi\n_START_PARAGRAPH_\nPeter Parquagh niminen 1602-vuoden H\xc3\xa4m\xc3\xa4h\xc3\xa4kkimies esiintyi ensimm\xc3\xa4ist\xc3\xa4 kertaa Marvel 1602:ssa Sir Nicholas Fury nimisen vakoojamestarin palveluksessa. H\xc3\xa4n saa pureman hyvin erikoisluontoisilta h\xc3\xa4m\xc3\xa4h\xc3\xa4keilt\xc3\xa4, ja jatko-osassa, 1602: New World, h\xc3\xa4n ottaa H\xc3\xa4m\xc3\xa4h\xc3\xa4kki identiteetin. My\xc3\xb6hemmin h\xc3\xa4nen henkil\xc3\xb6llisyytens\xc3\xa4 paljastuu ja Norman Osborne tappaa h\xc3\xa4nen rakastettunsa Virginia Daren.\n_START_SECTION_\nJohn Byrnen H\xc3\xa4m\xc3\xa4h\xc3\xa4kkimies\n_START_PARAGRAPH_\nMinisarjallaan Spider-Man: Chapter One (suom. Ensimm\xc3\xa4inen luku) John Byrne koitti kirjoittaa mainstream H\xc3\xa4m\xc3\xa4h\xc3\xa4kkimiehen historian uusiksi Ter\xc3\xa4smiehen tapaan, mutta johtuen huonosta suosiosta ja tarinassa esiintyvist\xc3\xa4 ristiriidoista minisarjan tapahtumat eiv\xc3\xa4t ole en\xc3\xa4\xc3\xa4 kaanonia. John Byrne kirjoitti my\xc3\xb6s hetken matkaa itse varsinaisia H\xc3\xa4m\xc3\xa4h\xc3\xa4kkimies lehti\xc3\xa4 ja n\xc3\xa4m\xc3\xa4 on tulkittu olevan Frank Millerin Batman tuotannon ohella kaksoisjatkumon omaavia, niin ett\xc3\xa4 kuuluvat kahteen eri universumiin samaan aikaan. H\xc3\xa4m\xc3\xa4h\xc3\xa4kkimiehen tapauksessa mainstream universumiin ja John Byrne universumiin.\n_START_SECTION_\nReign-universumi\n_START_PARAGRAPH_\nSpider-Man: Reign -minisarja kertoo tarinan tulevaisuuden H\xc3\xa4m\xc3\xa4h\xc3\xa4kkimiehest\xc3\xa4, joka on luopunut H\xc3\xa4m\xc3\xa4h\xc3\xa4kkimiehen urasta, mutta saa vastaansa vanhoja vihollisiaan, ja joutuu palaamaan takaisin H\xc3\xa4m\xc3\xa4h\xc3\xa4kkimiehen teht\xc3\xa4viin.\n_START_SECTION_\nBullet Points -universumi\n_START_PARAGRAPH_\nBullet Points minisarjassa Ben-set\xc3\xa4 on kuollut ennen kuin ehti kasvattaa Peteri\xc3\xa4. Ilman is\xc3\xa4hahmoa, Peterist\xc3\xa4 on tullut kuriton koulunsa keskeytt\xc3\xa4v\xc3\xa4 teini. Peter p\xc3\xa4\xc3\xa4tyy gammapommin testaus alueelle jossa h\xc3\xa4nest\xc3\xa4 tulee gamma-annostuksen vuoksi Hulk. Bruce Banner l\xc3\xa4htee etsim\xc3\xa4\xc3\xa4n Peterille l\xc3\xa4\xc3\xa4kett\xc3\xa4 ja saa radioaktiivisen h\xc3\xa4m\xc3\xa4h\xc3\xa4kin pureman, tullen H\xc3\xa4m\xc3\xa4h\xc3\xa4kkimieheksi. Peter my\xc3\xb6hemmin kuolee Galactuksen vuoksi, mutta saa kuolemallaan Hopeasurffarin taistelemaan Galactusta vastaan.\n_START_SECTION_\nNoir-universumi\n_START_PARAGRAPH_\nT\xc3\xa4ss\xc3\xa4 versiossa H\xc3\xa4m\xc3\xa4h\xc3\xa4kkimies el\xc3\xa4\xc3\xa4 1930-luvun New Yorkissa. May-t\xc3\xa4ti on ihmisoikeuksien puolesta puhuva mielenosoittaja ja Ben-sed\xc3\xa4n tappoi Norman Osbornin, Mennink\xc3\xa4isen, rikollissyndikaatti. J. Jonah Jamesonin murhasta syytetty Peter saa oudon h\xc3\xa4m\xc3\xa4h\xc3\xa4kin pureman ja mystiset h\xc3\xa4m\xc3\xa4h\xc3\xa4kkivoimat H\xc3\xa4m\xc3\xa4h\xc3\xa4kkijumalalta. H\xc3\xa4n pukee ylleen mustan naamion, hanskat ja takin, ja k\xc3\xa4y Normanin jengi\xc3\xa4 vastaan. Videopeliss\xc3\xa4 Spider-Man: Shattered Dimensions esiintyy t\xc3\xa4m\xc3\xa4 versio H\xc3\xa4m\xc3\xa4h\xc3\xa4kkimiehest\xc3\xa4.\n_START_SECTION_\nMarvel Zombies -universumi\n_START_PARAGRAPH_\nMaapallo-Z:n H\xc3\xa4m\xc3\xa4h\xc3\xa4kkimies on muuttunut zombieksi muiden sankareiden tapaan. H\xc3\xa4n sai tartunnan kyseisen universumin Kapteeni Amerikalta, "Colonel America" nimiselt\xc3\xa4 zombieksi muuttuneelta supersankarilta. Vaikka H\xc3\xa4m\xc3\xa4h\xc3\xa4kkimies k\xc3\xa4rsii muiden zombien tapaan n\xc3\xa4l\xc3\xa4st\xc3\xa4, h\xc3\xa4n k\xc3\xa4rsii silti jatkuvasti syyllisyytt\xc3\xa4 kaikesta tekem\xc3\xa4st\xc3\xa4\xc3\xa4n, kuten Mary Janen ja May-t\xc3\xa4din sy\xc3\xb6misest\xc3\xa4. Ensimm\xc3\xa4isen tarinan lopussa H\xc3\xa4m\xc3\xa4h\xc3\xa4kkimies on yksi niist\xc3\xa4 zombie supersankareista, jotka sy\xc3\xb6v\xc3\xa4t Galactuksen ja saavat t\xc3\xa4m\xc3\xa4n kosmiset voimat._NEWLINE_Marvel Zombies 2:ssa h\xc3\xa4nell\xc3\xa4 cyborgi jalka tavallisen jalan tilalla. H\xc3\xa4nen n\xc3\xa4lk\xc3\xa4ns\xc3\xa4 on alkanut kadota, ja h\xc3\xa4n on ensimm\xc3\xa4isten joukossa k\xc3\xa4\xc3\xa4ntym\xc3\xa4ss\xc3\xa4 n\xc3\xa4lk\xc3\xa4isi\xc3\xa4 kanssa zombie supersankareitaan vastaan. Lopussa H\xc3\xa4m\xc3\xa4h\xc3\xa4kkimies on niiden harvojen joukossa, jotka selvi\xc3\xa4v\xc3\xa4t Hulkin hy\xc3\xb6kk\xc3\xa4ykselt\xc3\xa4, ja l\xc3\xa4htev\xc3\xa4t rakentamaan Wakandaa uusiksi, haudaten taistelussa kuolleet. My\xc3\xb6hemmin H\xc3\xa4m\xc3\xa4h\xc3\xa4kkimies teleportataan uuteen maailmaan, jossa h\xc3\xa4n kohtaa Kuuden Koplan, ilman kosmisia voimiaan ja seittisingot tyhj\xc3\xa4n\xc3\xa4. H\xc3\xa4n joutuu tekem\xc3\xa4\xc3\xa4n itselleen aseen omista ruumiinosistaan, jonka h\xc3\xa4n kokee tuskallisena, vaikka Maapallo Z:n zombieiden ei pit\xc3\xa4isi tuntea tuskaa. Lopulta H\xc3\xa4m\xc3\xa4h\xc3\xa4kkimies joutuu Hiekkamiehen tappamaksi. Mutta selviytyykin h\xc3\xa4nt\xc3\xa4 seuranneen J\xc3\xa4ttil\xc3\xa4isen avulla. H\xc3\xa4m\xc3\xa4h\xc3\xa4kkimies p\xc3\xa4\xc3\xa4see takaisin Maapallo Z:lle, ja saa kostettua May-t\xc3\xa4din ja Mary-Janen kuoleman tappamalla itsens\xc3\xa4 uudestaan Hiekkamiehen k\xc3\xa4siin.\n_START_SECTION_\nTelevisio\n_START_PARAGRAPH_\nH\xc3\xa4m\xc3\xa4h\xc3\xa4kkimiehest\xc3\xa4 on tehty lukuisia tv- ja animaatiosarjoja, joista ensimm\xc3\xa4inen oli vuosina 1967-1970 valmistettu piirretty "Spider-Man".   "Spidey Super Stories" (1974 - 1977) oli ensimm\xc3\xa4inen n\xc3\xa4ytelty lapsille tarkoitettu sarja, jossa muutaman minuutin pituisissa jaksoissa H\xc3\xa4m\xc3\xa4h\xc3\xa4kkimies seikkaili. The Amazing Spider-Man (1977 - 1979) oli my\xc3\xb6s n\xc3\xa4ytelty televisiosarja "Spider-Man" (1981 - 1982) ja "Spider-Man and His Amazing Friends" (1981 - 1983) olivat molemmat animaatiosarjoja. _NEWLINE_H\xc3\xa4m\xc3\xa4h\xc3\xa4kkimies animaatiosarja py\xc3\xb6ri yhteens\xc3\xa4 viisi tuotantokautta (65 jaksoa).  Animaatiosarja alkoi 9. marraskuuta 1994 ja p\xc3\xa4\xc3\xa4ttyi 31. tammikuuta 1998. K\xc3\xa4sikirjoittajina sarjassa toimi John Semper Jr. ja sen tuotti Marvel Films Animation. K\xc3\xa4\xc3\xa4nt\xc3\xa4j\xc3\xa4n\xc3\xa4 toimi Semicin H\xc3\xa4mh\xc3\xa4kkimies julkaisujen suomentajana, ja kirjepalstalla mainetta niitt\xc3\xa4nyt \xe2\x80\x9dMail-man\xe2\x80\x9d._NEWLINE_H\xc3\xa4m\xc3\xa4h\xc3\xa4kkimies (uusi animaatiosarja) alkoi vuonna 2003. Sit\xc3\xa4 tehtiin 13 jaksoa. Se alkoi 11. hein\xc3\xa4kuuta 2003 ja se loppui 12. syyskuuta 2003.'